Oud-UFC-kampioen neem glo reg in eie handeCain Velasquez (Maart 2010) (Foto: The Doppelganger at English Wikipedia via Wikimedia Commons) Die voormalige gemengdegevegskuns-kampioen Cain Velasquez is Woensdag formeel aangekla met poging tot moord en verskeie vuurwapen-aanklagte ná ŉ skietery Maandagaand in San Jose, Kalifornië in die VSA, aldus ŉ persverklaring van die Santa Clara County-staatsaanklaer se kantoor. Velasquez (39) word daarvan beskuldig dat hy Harry Eugene Goularte geteiken het. Goularte word daarvan verdink dat hy een van Velasquez se jong familielede seksueel aangerand het. Velasquez staan tereg op 10 aanklagte en kan meer as 20 jaar tronkstraf opgelê word as hy skuldig bevind word, aldus ŉ hofdokument. Volgens die staatsaanklaer het Velasquez die voertuig agtervolg waarin Goularte gery het, “tydens ŉ 11 myl (17 km) lange hoëspoed-jaagtog” deur San Jose. Hy het uiteindelik in die voertuig vasgejaag en met ŉ 40-kaliber handwapen verskeie skote op die voertuig gevuur. Goularte was ten tyde van die voorval saam met sy ma en stiefpa in die voertuig. Sy 63-jarige stiefpa, Paul Bender, is een keer in die arm en bors getref, maar sal na verwagting die skietery oorleef. “Dis ŉ hartseer tragedie dat mnr. Velasques gekies het om gereg in eie hande te neem. Hy het die publiek en almal in die voertuig in gevaar gestel,” het Jeff Rosen, staatsaanklaer, gesê. “Hierdie gewelddadige optrede het meer pyn en lyding vir sy familie veroorsaak.” Velasquez is later tydens ŉ padblokkade voorgekeer en in hegtenis geneem. Die saak is tot Maandag uitgestel. Hy word tans sonder borgtog aangehou by ŉ gevangenis in Santa Clara County. Goularte (43) is nie tydens die skietery beseer nie. Hy word beskuldig van seksuele aanranding van ŉ kind jonger as 14. Hy is op 25 Februarie sonder borgtog uit aanhouding vrygelaat – ondanks besware deur die staatsaanklaer. Voorwaardes vir sy vrylating bepaal dat hy onder huisarres is, dat hy nie nader as 100 meter aan ŉ kind jonger as 14 mag kom nie, en dat hy ŉ elektroniese enkelmonitor moet dra. Hy was na bewering op pad om dié enkelmonitor te kry toe Velasquez hulle agternagesit het. Velasquez se familielid, wat jonger as 10 jaar oud is, het op 24 Februarie aan die Santa Clara County se sheriff gesê Goularte het hom na ŉ badkamer gevat by ŉ dagsorgsentrum en hom onsedelik betas, aldus ŉ hofdokument wat ESPN bekom het. Goularte het glo aan die seun gesê hy moet nie vir enigiemand sê wat gebeur het nie en dat dit “100 keer” gebeur. Volgens die seun het hy gesien hoe ander kinders ook saam met Goularte in die badkamer ingaan. Goularte ontken skuld. Velasquez is ŉ voormalige UFC-swaargewigkampioen en word beskou as een van die beste swaargewig-atlete van alle tye. Hy het in 2019 uit gemengde gevegskuns (MMA) bedank. Hy is tans ŉ afrigter by die American Kickboxing Academy-gimnasium in San Jose. Verskeie mense het hom Woensdag tydens sy hofverskyning ondersteun. Hulle het met #FREECAIN-T-hemde rondgeloop.